*Projekts*

2021. gada Rīkojums Nr.

Rīgā (prot.Nr.   . §)

**Par Ministru kabineta 2017.gada 4.jūlija rīkojuma Nr. 341 “Par valstij piekrītošā nekustamā īpašuma Zāļu ielā 36, Priekulē, Priekules novadā, nodošanu Priekules novada pašvaldības īpašumā” atcelšanu**

1. Ar Ministru kabineta 2017.gada 4.jūlija rīkojumu Nr. 341 “Par valstij piekrītošā nekustamā īpašuma Zāļu ielā 36, Priekulē, Priekules novadā, nodošanu Priekules novada pašvaldības īpašumā” (turpmāk - rīkojums) Priekules novada pašvaldības īpašumā tika nodots valstij piekrītošais nekustamais īpašums Zāļu ielā 36 (kadastra Nr. 6415 004 0112) – zemes vienība 0,1266 ha platībā (zemes vienības kadastra apzīmējums 6415 004 0112), dzīvojamā ēka (būves kadastra apzīmējums 6415 004 0112 001), kūts (būves kadastra apzīmējums 6415 004 0112 002) un šķūnis (būves kadastra apzīmējums 6415 004 0112 003) – Priekulē, Priekules novadā (turpmāk – nekustamais īpašums), pašvaldības autonomās funkcijas īstenošanai – palīdzības sniegšanai iedzīvotājiem dzīvokļa jautājuma risināšanai.

2. Priekules novada dome 2021.gada 28.janvārī pieņēma lēmumu Nr.55 (protokols Nr.2, 41.punkts) “Par Priekules novada pašvaldības domes 26.11.2015. lēmuma (prot.Nr.16,8.§) atcelšanu”, ar kuru nolemts nekustamo īpašumu nepārņemt pašvaldības īpašumā.

3. Nekustamā īpašuma tiesības uz Priekules novada pašvaldības vārda zemesgrāmatā nav nostiprinātas.

4. Atbilstoši 2015.gada 5.novembrī sastādītajam Valsts piekritīgās mantas pieņemšanas nodošanas aktam Nr.014294 nekustamais īpašums joprojām ir Valsts ieņēmumu dienesta uzskaitē.

5. Ievērojot minēto, Ministru kabinets nolemj atcelt rīkojumu un, pamatojoties uz Ministru kabineta 2013. gada 26. novembra noteikumu Nr.1354 „Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana, un realizācijas ieņēmumu ieskaitīšana valsts budžetā” 32.4.apakšpunktu, nodot nekustamo īpašumu akciju sabiedrības "Publisko aktīvu pārvaldītājs Possessor" valdījumā.

Ministru prezidents A.K. Kariņš

## Vides aizsardzības un

## reģionālās attīstības ministrs A.T. Plešs